O‘zbekiston va Rossiya turizm sohasidagi hamkorlikni rivojlantirishga kelishib oldi

O‘zbekiston bosh vaziri o‘rinbosari — turizm va madaniy meros vaziri Aziz Abduhakimov hamda Rossiya bosh vaziri o‘rinbosari Dmitriy Chernishenko ikki mamlakat o‘rtasida turistik oqimni oshirish chora-tadbirlari to‘g‘risidagi rejani imzoladi. Bu haqda Rossiyaning O‘zbekistondagi elchixonasi ma’lum qildi.

Rejaga muvofiq Rossiya va O‘zbekistonda turizm yilini o‘tkazish, “Buyuk ipak yo‘li” transchegaraviy turistik marshrutini ishga tushirish, qishki, gastronomik, ekstremal va boshqa turdagi sayohatlar uchun turpaketlarni ishlab chiqish ko‘zda tutilgan. Shuningdek, ikki mamlakat talabalari uchun ham sayohatlar tashkil etiladi.
“O‘zbekistonda turizm, avvalambor, o‘ziga xos arxitektura va tarixga ega shaharlar — Buxoro, Samarqand, Xiva, mehmondo‘st xalqi, tengi yo‘q oshxonasi… Rossiya ham qarzdor bo‘lib qolmaydi, bizda ham O‘zbekiston aholisi uchun taklif etadigan narsalar bor. Bular Uzoq Sharq hududlari — Kamchatka, Saxalin, Altay, Rossiyaning markaziy qismlaridagi tarixiy shaharlar va hokazo”, — deydi Chernishenko.
Avvalroq “Korzinka.uz” supermarketlar tarmog‘i asoschisi Zafar Hoshimov Ukrainadagi voqealarning O‘zbekiston iqtisodiyotiga ta’siri haqida gapirib berib, hozir ko‘plab davlatlar Rossiya hamda Belarus uchun yopiqligi va O‘zbekistonga sayyohlik hajmi o‘sishini ta’kidlagandi. Bundan tashqari, Rossiya fuqarosi yangi “Betmen”ni tomosha qilish uchun 2,5 million so‘m sarflab O‘zbekistonga kelgani to‘g‘risida xabar berilgandi.
 Turizm vazirligi tomonidan O‘zbekistonning 2030-yilgacha bo‘lgan davrda turizmni rivojlantirish strategiyasi ishlab chiqilmoqda